Propunere modificată de REGULAMENT AL PARLAMENTULUI EUROPEAN ŞI AL CONSILIULUI privind utilizările abuzive ale informațiilor privilegiate și manipulările pieței (abuzul de piață) (prezentată în conformitate cu articolul 293 alineatul (2) din TFUE) /* COM/2012/0421 final - 2011/0295 (COD) */





1. CONTEXTUL PROPUNERII La 20 octombrie 2011, Comisia a adoptat o Propunere de regulament al Parlamentului European și al Consiliului privind utilizările abuzive ale informațiilor privilegiate și manipulările pieței (abuzul de piață)[1]. Respectiva propunere a fost transmisă Parlamentului European și Consiliului la data de 20 octombrie 2011. Comitetul Economic și Social și-a dat avizul la 28 martie 2012. Începând din martie 2011, au avut loc investigații în legătură cu posibile manipulări ale indicilor de referință EURIBOR și LIBOR pentru dobânzile la împrumuturi interbancare de către un număr de bănci. Există suspiciunea că băncile au furnizat estimări ale ratei dobânzii la care erau dispuse să accepte oferte de finanțare care erau diferite față de rata la care le-ar fi acceptat în practică. Ca urmare, este posibil ca nivelul dobânzilor EURIBOR și LIBOR - care sunt utilizate ca referință pentru împrumuturi și pentru calcularea prețului multor instrumente financiare, cum ar fi swapurile pe rata dobânzii - să fi fost modificate, iar integritatea LIBOR și EURIBOR să fi fost pusă sub semnul întrebării. În plus, estimările fiecărei bănci contribuabile au furnizat informații înșelătoare participanților la piață în legătură cu costurile de finanțare probabile. Comisia a analizat dacă posibila manipulare a indicilor de referință, inclusiv LIBOR și EURIBOR, ar fi reglementată de propunerea sa de regulament privind utilizările abuzive ale informațiilor privilegiate și manipulările pieței și de propunerea de directivă privind sancțiunile penale pentru utilizările abuzive ale informațiilor privilegiate și manipulările pieței, adoptate în octombrie 2011. Parlamentul European a subliniat, de asemenea, importanța acestui aspect. Dat fiind că indicii de referință nu sunt reglementați actualmente de niciuna din cele două propuneri, Comisia a ajuns la concluzia că manipularea directă a dobânzilor de referință nu intră sub incidența nici uneia dintre propuneri. Deși poate fi dificil sau imposibil pentru o autoritate competentă să dovedească faptul că manipularea unui indice de referință a avut un efect asupra prețului instrumentelor financiare legate de acesta, orice manipulare efectivă sau tentativă de a manipula indicii de referință importanți poate avea un impact major asupra încrederii pieței și ar putea conduce la pierderi considerabile pentru investitori și la denaturarea economiei reale, având în vedere larga utilizare a indicilor de referință ca rată de referință, de exemplu pentru swapurile pe rata dobânzii și pentru creditele ipotecare cu dobândă variabilă. Este, prin urmare, esențial să se clarifice faptul că autoritățile competente trebuie să fie în măsură să impună sancțiuni administrative pentru infracțiunea de manipulare a pieței în aceste cazuri, fără a fi nevoie să se probeze sau să se demonstreze aspectele accesorii, cum ar fi efectele asupra prețului. Este, de asemenea, esențial să fie luate toate măsurile necesare pentru a preveni astfel de manipulări și pentru a permite și facilita activitatea autorităților competente în ceea ce privește impunerea sancțiunilor. Un cadru juridic strict va acționa ca un factor de descurajare credibil pentru acest tip de comportament, protejând astfel investitorii și restabilind încrederea pieței. Aceste măsuri legislative ar trebui să includă sancțiuni penale, fapt ce face obiectul propunerii modificate de directivă care însoțește prezenta propunere. Prin urmare, pentru a garanta că manipularea indicilor de referință este reglementată de norme comune europene pentru prevenirea abuzului de piață, Comisia propune modificarea propunerii sale de regulament. 2. ELEMENTELE JURIDICE ALE PROPUNERII 2.1. Temei juridic Propunerea modificată se bazează pe articolul 114 din TFUE și este prezentată în conformitate cu articolul 293 alineatul (2) din TFUE. 2.2. Subsidiaritate și proporționalitate Conform principiului subsidiarității [articolul 5 alineatul (3) din TFUE], se vor lua măsuri la nivelul UE numai dacă obiectivele stabilite nu pot fi îndeplinite în mod suficient de statele membre și, prin urmare, având în vedere amploarea și efectele măsurilor preconizate propuse, obiectivele pot fi îndeplinite mai bine la nivelul Uniunii. Având în vedere dimensiunea transfrontalieră a multor indici de referință și a entităților care furnizează date care contribuie la formarea acestor indici de referință, precum și caracterul internațional al multor instrumente financiare care pot fi afectate de orice manipulare a indicilor de referință, există un risc real ca măsurile luate la nivel național ca răspuns la manipularea indicilor de referință să fie eludate sau să se dovedească ineficace în absența acțiunilor la nivelul Uniunii. În acest context, o acțiune a Uniunii pare adecvată din punctul de vedere al principiului subsidiarității. Principiul proporționalității prevede ca fiecare intervenție să vizeze un obiectiv și să nu depășească ceea ce este necesar pentru îndeplinirea acestuia. La elaborarea prezentei propuneri s-a ținut cont de acest principiu. 2.3. Explicarea detaliată a propunerii Modificările care trebuie aduse propunerii de regulament privind utilizările abuzive ale informațiilor privilegiate și manipulările pieței sunt următoarele: – modificarea domeniului de aplicare a propunerii de regulament (articolul 2) pentru a include indicii de referință; – modificarea definițiilor (articolul 5) pentru a include o definiție a indicilor de referință, pe baza unei versiuni extinse a definiției utilizate în propunerea de regulament privind piețele instrumentelor financiare (MiFIR); – modificări aduse definiției infracțiunii de manipulare a pieței (articolul 8) pentru a include manipularea indicilor de referință și tentativele de a efectua astfel de manipulări; și – adăugarea unui considerent prin care să se clarifice faptul că extinderea domeniului de aplicare a regulamentului și a infracțiunii de manipulare a pieței include indicii de referință. 3. IMPLICAȚII BUGETARE Prezenta propunere modificată nu are implicații bugetare în plus față de cele deja identificate în propunerea inițială de regulament privind utilizările abuzive ale informațiilor privilegiate și manipulările pieței. Propunerea[2] Comisiei de regulament privind utilizările abuzive ale informațiilor privilegiate și manipulările pieței (abuzul de piață) COM(2011) 651 final se modifică după cum urmează: 1. Se adaugă considerentul (20a): „(20a) Prețul multor instrumente financiare se stabilește în raport cu indici de referință. Manipularea efectivă sau tentativele de a manipula indicii de referință, precum ratele interbancare oferite, pot avea un impact major asupra încrederii pieței și pot conduce la pierderi considerabile pentru investitori și la denaturarea economiei reale. Prin urmare, sunt necesare dispoziții speciale legate de indicii de referință pentru a menține integritatea piețelor și a garanta faptul că autoritățile competente pot impune o interdicție clară a manipulării indicilor de referință. Este necesar ca interdicția generală de manipulare a pieței să fie completată prin interzicerea manipulării indicilor de referință, precum și a prezentării de informații false sau înșelătoare, a furnizării de date de intrare false sau înșelătoare sau a oricăror alte acțiuni care manipulează calcularea unui indice de referință, inclusiv metodologia aferentă indicelui de referință. Aceste norme vin în completarea Regulamentului (UE) nr. 1227/2011 al Parlamentului European și al Consiliului privind integritatea și transparența pieței angro de energie, care interzice furnizarea către întreprinderi, în mod intenționat, a unor informații false care includ evaluări ale prețurilor sau rapoarte de piață privind produsele energetice angro, care au ca rezultat inducerea în eroare a participanților la piață care acționează pe baza evaluărilor prețurilor sau rapoartelor de piață respective.” 2. La articolul 2 alineatul (3) se adaugă următoarea literă (d): „(d) indicii de referință, atunci când o transmitere de informații, o serie de date de intrare, un calcul sau un comportament este utilizat pentru a afecta, afectează, sau este susceptibil de a afecta calcularea indicelui de referință.” 3. La articolul 5 se adaugă următorul alineat (20): „20. «indice de referință» înseamnă orice indice comercial sau cifră publicată care se calculează prin aplicarea unei formule asupra valorii unuia sau mai multor active sau prețuri suport, inclusiv estimări ale prețurilor, ratelor dobânzii sau altor valori, sau date din sondaje, în raport cu care se calculează suma de plătit în temeiul unui instrument financiar.” 4. La articolul 8 alineatul (1) se adaugă următoarea literă (d): „(d) transmiterea de informații false sau înșelătoare, furnizarea de date de intrare false sau înșelătoare sau orice acțiune care manipulează calcularea unui indice de referință.” Adoptată la Bruxelles, Pentru Parlamentul European, Pentru Consiliu, Președintele Președintele [1] COM(2011) 651 final [2] COM(2011) 651 final